Document ID: 32006D0595

ROZHODNUTIE KOMISIE
zo 4. augusta 2006,
ktorým sa zostavuje zoznam regiónov, ktoré sú oprávnené na financovanie zo štrukturálnych fondov v rámci cieľa Konvergencia v období rokov 2007-2013
[oznámené pod číslom K(2006) 3475]
(2006/595/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (1), a najmä na jeho článok 5 ods. 3 a článok 8 ods. 4,
keďže:
(1)
Podľa článku 3 ods. 2 písm. a) nariadenia Rady (ES) č. 1083/2006 cieľ Konvergencia je zameraný na zrýchlenie konvergencie najmenej rozvinutých členských štátov a regiónov.
(2)
Podľa článku 5 ods. 1 nariadenia (ES) č. 1083/2006 regióny oprávnené na financovanie zo štrukturálnych fondov v rámci cieľa Konvergencia sú regióny zodpovedajúce úrovni 2 Nomenklatúry teritoriálnych štatistických jednotiek (ďalej len „úroveň NUTS 2“) v zmysle nariadenia Európskeho parlamentu a Rady (ES) č. 1059/2003 (2), ktorých hrubý domáci produkt (HDP) na obyvateľa meraný v parite kúpnej sily a vypočítaný na základe ukazovateľov Spoločenstva za obdobie rokov 2000-2002 je za to isté referenčné obdobie nižší ako 75 % priemeru HDP EÚ 25.
(3)
Podľa článku 8 ods. 1 nariadenia (ES) č. 1083/2006, ktorým sa stanovuje, že aj regióny úrovne NUTS 2, ktoré by boli oprávnené na zaradenie do cieľa Konvergencia podľa článku 5 ods. 1 uvedeného nariadenia, ak by hranica oprávnenosti zostala na úrovni 75 % priemeru HDP EÚ 15, ale ktoré strácajú oprávnenosť, pretože ich nominálna úroveň HDP na obyvateľa meraná a vypočítaná podľa toho istého článku 5 ods. 1 je vyššia ako 75 % priemeru HDP EÚ 25, sú oprávnené na financovanie zo štrukturálnych fondov v rámci cieľa Konvergencia na prechodnom a špecifickom základe.
(4)
Je potrebné zodpovedajúcim spôsobom zostaviť zoznamy oprávnených regiónov,
PRIJALA TOTO ROZHODNUTIE:
Článok 1
Regióny oprávnené na financovanie zo štrukturálnych fondov v rámci cieľa Konvergencia sú regióny uvedené v prílohe I.
Článok 2
Regióny oprávnené na financovanie zo štrukturálnych fondov v rámci cieľa Konvergencia na prechodnom a špecifickom základe, ako je uvedené v článku 8 ods. 1 nariadenia (ES) č. 1083/2006, sú regióny uvedené v prílohe II.
Článok 3
Toto rozhodnutie je adresované členským štátom.
V Bruseli 4. augusta 2006

Labels: 15
19